
Alkusanat


Balderin talon historiikin kokoaminen sai alkunsa vuonna 2013 kun huomasin talon 200-vuotisjuhlan lähestyvän. Toimin tuolloin Balderin kahvilayrittäjänä ja yleisin kysymys Balderin saliin tulevilta asiakkailta oli: ”Mikä on tämän talon historia?” Aloin tutkia talon historiaa todetakseni, että tietoa oli hyvin vähän saatavilla. Talo on ollut yksityisomistuksessa koko historiansa ajan, joten vaiheita ei ole järjestelmällisesti kirjattu. Tietoa piti hakea pieninä murusina sieltä täältä.


Tutkimus käynnistyi Helsingin historiaa käsittelevistä kirjoista, joita selasin läpi melkoisen määrän. Koska Balderin talosta oli hyvin vähän mainintoja, kokosin lisäksi tietoa talon lähiympäristöstä. Mutta historia vei mennessään ja tarina alkoi paisua!


Sen jälkeen lähdin etsimään lisätietoa erilaisista arkistoista: Selasin kymmenittäin osoitekirjoja Kaupunginarkistossa, sanomalehtiä kansalliskirjaston digiarkistossa ja googlasin linkkejä eri verkkosivuille. Balderin talo sijaitsi uuden pääkaupungin ytimessä ja näytti linkittyvän monin tavoin historiallisiin tapahtumiin ja henkilöihin. Talon ensimmäinen sata vuotta alkoi olla koossa.


Toinen 100 vuotta Balderin talona on hieman helpompi - niin kuvittelin - sillä Raittiusyhdistys oli tehnyt toiminnastaan 40- ja 60-vuotishistoriikit. Niistä sain tietoa Raittiusseuran toiminnasta. Mutta piti kaivaa esille muutakin, koska päähenkilö on talo. Talo on kokenut 200-vuotisella taipalellaan monia muutoksia, ollut jopa lähellä purkutuomiota, mutta säilynyt ja säilyttänyt alkuperäisen charminsa. Kirjasta ei tullut pelkkä talohistoria vaan matka historian halki.


Viimeisenä - mutta ei vähäisempänä - tutkin ketä talossa on toiminut vuosien saatossa, millaisia yrityksiä? Talossa on järjestetty lukemattomia tapahtumia, mitä ne olivat? Ketä täällä on käynyt ja esiintynyt? Täällä on vieraillut niin monenlaisia ihmisiä: Voi kun he kaikki olisivat kertoneet tarinansa! Löysin varmaankin vain pienen osan esiteltäväksi, mutta muutama kertoo tarinansa ihan itse.


Talon vaiheissa on ollut monta dramaattista käännöstä ja omistajan vaihdosta. Viimeiset 100 vuotta vietettiin melko tasaista ja sisäänpäin kääntynyttä elämää. Mutta siihen tuli muutos 2000-luvulla. Tämän kirjan viimeisessä kappaleessa raotan verhoa myös viimeaikojen tapahtumiin, jotka toistavat historiaa ja ennakoivat talolle muutoksen tuulia.


Huhtikuussa 2014 Pirjo Lindgren, teksti päivitetty maaliskuussa 2024

Vanha Helsinki


Helsingin keskusta oli alun perin Vantaanjoen suulla, kunnes Pietari Brahe 1640 siirsi kaupungin Vironniemelle. Vironniemi eli nykyinen Kruununhaan alue oli totta tosiaan niemi, mantereelle pääsi vain matalaa kannasta pitkin nykyisen Esplanadin kohdalta. Vuonna 1651 rakennettiin silta Siltasaareen, josta toinen silta vei Hämeentielle.


Uusi Helsinki oli perustettu meren rannalle Itämeren kaupan kasvattamiseksi. Jo keskiajalla suomalaiset talonpojat olivat varustaneet laivoja Tallinnaan, mutta nyt uudesta satamasta helsinkiläiset laivat purjehtivat Englantiin, Välimerelle ja jopa Etelä-Amerikkaan. Ruotsin kautta Helsinkiin saapui varakkaita kauppiaita ja rannat täyttyivät purjelaivoista ja tukkukauppiaiden varastomakasiineista. Helsingistä kehittyi yksi Ruotsin valtakunnan merkittävimpiä kauppakaupungeista.


Yhteys länteen alkoi huolestuttaa Venäjää ja he halusivat estää kaupankäynnin. Kun venäläiset saivat haltuunsa joitakin alueita Ruotsi-Suomen itärajalta ja rannikolta, Pietari Suuren valloitushalut kasvoivat. Suur-Ruotsin valtakunnan turvaksi Helsingin edustalle ryhdyttiin rakentamaan Viaporin linnoitusta vuonna 1748. Varuskunnassa työskenteli parhaimmillaan jopa 6000 miestä, mikä oli kaksi kertaa enemmän kuin Helsingin väkiluku oli tuolloin. Vertailun vuoksi nykyisin Suomenlinnassa asuu noin 850 asukasta.



Helsingin suurpalo


Venäjä julisti sodan 1808 ja marssitti joukkonsa Helsinkiin. Tykeillä ei kummoista tulosta saatu, mutta Venäjä aloitti väsytystaktiikan valtaamalla Helsingin ja piirittämällä Suomenlinnaa. Venäläisten sotilaiden pakkomajoittaminen ei ollut helsinkiläisille mieluisaa, koska se aiheutti ahtautta, kulkutauteja ja sotilaiden vaeltelu kaupungilla oli häiritsevää. He pihistelivät puutarha-aitoja polttopuiksi, ja heidän varomaton tulenkäsittelynsä pelotti kaupunkilaisia. Tulipalon pelko oli aiheellinen: Vuonna 1808 Helsingissä syttyi massiivinen tulipalo, joka tuhosi melkein koko keskustan! Tulipalo alkoi nykyisen Balderin talon viereiseltä tontilta, mutta tarinan mukaan syy ei tällä kertaa ollutkaan venäläisissä, vaan eräs renki Dobbinin talossa sai syyt niskoileeen: ”18.11.1808 klo 1 yöllä oli uninen renki Gustaf Lindqvist leskirouva Dobbinin talossa herännyt viemään isäntänsä, kauppias Cadtälläniuksen hevosen liiteriin ja antamaan sille heiniä ja vettä. Ulkona oli kova lounaismyrsky. Hänen lyhdyssään ei yhdellä sivulla ollut lasia, ja kipinä lensi heiniin ja jäi kytemään. Aamulla kello 5 kauppias Lampa heräsi ja huomasi naapuritalon liiterin savuavan. Hän hälytti koko kaupungin apuun, mutta turhaan. Tuuli oli kova ja tulipalo levisi nopeasti. Helsingin puusta rakennettu keskusta tuhoutui lähes täydellisesti.” Matti Klinge kirjassaan ”Pääkaupunki”. Nykyisen Balderin talon paikalla ollut taitekattoinen puutalo paloi, ja jäljelle jäi vain kellarit .

Pikkukylästä pääkaupungiksi


Viaporia pidettiin valloittamattomana, mutta vain kaksi kuukautta jatkuneen piirityksen jälkeen Viaporin linnoituksen vara-amiraali taipui vaatimuksiin ja antautui. Miksi näin kävi, ei ole selitystä, mutta Viaporin komentajaa Carl Olf Cronstedtia on syytetty jopa maanpetturuudesta, kun hän antoi periksi näin helposti. Viapori luovutettiin Venäläisille ja Suomi siirtyi 1809 Venäjän valtaan. Keisari Aleksanteri I:stä tuli Suomen autonomisen suuriruhtinaskunnan suuriruhtinas.


Helsingin uudelleen rakentaminen ei edistynyt sota-aikana, kaupungissa ammottivat edelleen tulipalon jäljiltä tyhjät kellarirauniot. Helsingin kaupungin edustajat anoivat apua keisarilta; ”Lempeä Keisari suvaitkoon luoda armollisen silmäyksen Helsingin kaupunkiin, joka niin kipeästi tarvitsee huojennusta nykyisen taakkansa kantamisessa, ja joka ei omin neuvoin pysty kohoamaan tuhkastaan...”


Keisari oli vaatinut suomalaisilta uskollisuusvalaa, ja kun keisari sai eteensä tämän anomuksen, ja hän piti sitä osoituksena alamaisuudesta, ja päätti luoda lempeän katseensa Helsinkiin. Vaikka Turku oli edelleen Suomen suurin kaupunki - ja monien mielestä ainoa oikea pääkaupunki - vuonna 1812 keisari määräsi Helsingin suurruhtinaskunnan pääkaupungiksi.



Ehrenströmin suoraviivaiset suunnitelmat


Helsingissä oli jo valmiina kadut, viemärit ja vilkasta yksityistä rakentamista, mutta hallinnollisia rakennuksia ei ollut. Uuden pääkaupungin piti saada arvonsa mukaiset puitteet, ja siitä huolehtimaan määrättiin uudelleenrakennuskomitea.


Komitean johtoon keisari valitsi valtioneuvos Johan Albert Ehrenströmin. Ehrenström oli syntynyt Suomessa, mutta edennyt Ruotsin kuninkaan Kustaa III:n sihteeriksi. Kun kuningas vuonna 1792 murhattiin, ei Ehrenströmiin enää luotettu. Hänet vangittiin ja tuomittiin mestattavaksi, mutta myöhemmin armahdettiin. Vaikka aateliarvokin palautettiin, kunnollisia töitä ei enää Ruotsista löytynyt. Niinpä Ehrenström palasi Suomen Suurruhtinaskuntaan, ja sai hyvillä suhteillaan Helsingin uudelleen rakentamisen.


Ehrenström oli tottunut tasaisten maiden kortteliruudukkoihin. Niinpä hän otti viivoittimen esiin ja piirsi maastosta piittaamatta erittäin kunnianhimoisen suunnitelman Helsingin muuttamiseksi pikkukylästä pääkaupungiksi. Mallia hän otti Tukholman Kustaa Aadolfin torista. Mutta häneltä puuttui tarpeeksi taitava ja maailmaa nähnyt (mutta ei liian ruotsalainen) arkkitehti. Pääarkkitehdiksi löytyi Pietarista, ja myös Tallinnassa ja Turussa uraa tehnyt, alun perin saksalainen Carl Ludvig Engel.

Kuva 1: Engelin piirros Helsingin vanhasta Suurtorista, oikealla raatihuone ja vasemmalla päävartio, jonka takaa näkyy Ulrika Eleonoran kirkko.

Kuva 2: Engelin alkuperäisen suunnitelman mukaan juurella oli pylväin koristeltu päävartiosto.

Kuva 3: Parikymmentä vuotta valmistumisen jälkeen 1850 päävartiosto kirkon jalustassa korvattiin portaikolla, vastoin Engelin tahtoa. Kuvat Helsingin kaupunginmuseo.



Engel halusi tehdä Helsingistä Suomen Berliinin


Engel oli hienostunut ja suuriin kaupunkeihin tottunut mies, mutta lupasi tulla Helsinkiin muutamaksi vuodeksi. Kun Engel saapui vuonna 1816 Helsinkiin ja ns kaupungin, koki hän suoranaisen järkytyksen! Kaupunki oli vain kyläpahanen, joka oli luonnollisesti muotoutunut kallioiden väliin jääneeseen laaksoon. ”Olen ollut täällä kaksi kuukautta uudessa virassani, ja minut on otettu vastaan hyvin ystävällisesti. Mutta koko Suomihan on pelkkää hemmetin kalliota!”, Engel tilitti kirjeessään vanhemmilleen.


Alkuvuosien päätyö oli kallioiden räjäyttäminen ja syvänteiden täyttäminen. Kruununhaka lohkottiin väkisin säännöllisiksi kortteliruudukoiksi. Suurin osa kaupungin köyhistä asukkaista sai siirtyä muualle, kun vanhat talot revittiin säälimättä uuden tieltä. Pitkä suora pääkatu raivattiin alkaen nykyiseltä Tähtitorninmäeltä aina Siltasaaren rantaan asti, konkreettisesti läpi valtavan vuoren joka Suurkirkon paikalla seisoi. Korkean vuoren läpi johdettuja leveitä katuja pidetään edelleen kansainvälisestikin rakennustaiteellisena ihmeenä!



Kirkko vuorelle


1700-luvulla torilla oli ollut vaatimaton raatihuone ja Ruotsin kuningatar Ulriika Eleonooran mukaan nimetty puukirkko, jonka sijainti löytyy nykyisellä Senaatintorilla pylväin merkittynä. Lopullinen Suurtorin alue alkoi hahmottua vasta, kun Ulrikan kirkko purettiin 1826 ja uutta Nikolainkirkkoa alettiin rakentaa.


Engelillä oli mielessä kreikkalaisuus, kun hän suunnitteli kirkon vuoren päälle. Kirkko oli selkeälinjainen ja ristinmuotoinen, pääsisäänkäynti oli Unioninkadulle. Torille päin kohosi jykevä muuriin upotettu päävartio pylväikköineen. Valtavan rakennuksen sijoittaminen Kallion päälle ei sujunut ongelmitta. Jossain vaiheessa pelättiin jopa, että kirkko kaatuu, kun idän puolen muuriin ilmestyi halkeama. Mutta vuonna 1830 kansalaiset huokailivat ja hämmästelivät, kun rakennustelineistä paljastui uljas valkoinen kirkko, joka oli Suomen oloihin suhteettoman suuri. Kirkon nimi oli Nikolainkirkko, mutta sitä alettiin heti kutsua leikkisästi Helsingin Akropolikseksi. Parikymmentä vuotta valmistumisen jälkeen 1850 päävartiosto kirkon jalustassa korvattiin portaikolla, vastoin Engelin tahtoa. Engelin kuoltua E. B. Lohrmann lisäsi Pietarin Iisakin kirkkoa jäljitellen neljä kulmatornia ja katolle kahdentoista apostolin patsaat. Itsenäistymisen myötä 1917 nimi vaihdettiin Suurkirkoksi ja 1959 Helsingin Tuomiokirkoksi.

